OSNUTEK

(EVA \_\_\_\_\_\_\_\_\_\_\_\_\_)

Na podlagi tretjega odstavka 10. člena in četrtega odstavka 11. člena Zakona o spodbujanju digitalne vključenosti (Uradni list RS, št. …) izdaja Vlada Republike Slovenije

|  |
| --- |
| UREDBO  o podrobnejši vsebini analize digitalne vključenosti in načrta spodbujanja digitalne vključenosti |

(vsebina uredbe)

Ta uredba določa podrobnejšo vsebino analize digitalne vključenosti in načrta spodbujanja digitalne vključenosti.

(podlage za pripravo analize digitalne vključenosti)

* + 1. Podlaga za pripravo analize digitalne vključenosti so podatki, ki jih Statistični urad Republike Slovenije spremlja na statističnem področju »Digitalna družba«. .
    2. Če statistična analiza iz prejšnjega odstavka za vsebino analize digitalne vključenosti ne zadostuje, organ, pristojen za informacijsko družbo, izvede dodatne raziskave.

(podrobnejša vsebina analize digitalne vključenosti)

* + 1. Analiza digitalne vključenosti vsebuje pregled stanja na naslednjih področjih digitalne vključenosti:

1. Uporaba IKT v gospodinjstvih in pri posameznikih (vključno z uporabo storitev e-nakupovanja, e-bančništva, e-uprave itd.)
2. Digitalne kompetence državljanov
3. Strokovnjaki/nje za področje razvoja digitalnih tehnologij.
   * 1. Vsako od področij digitalne vključenosti iz prejšnjega člena mora vsebovati prikaz stanja po ciljnih skupinah, opredeljenih v zakonu, lahko pa tudi podrobneje, po podskupinah.
     2. V analizi razvitosti digitalnih kompetenc mora biti iz analize digitalne vključenosti za vsako od ciljnih skupin razvidna razširjenost in razvitost digitalnih kompetenc vseh treh ravni, opredeljenih v zakonu, in njihov trend rasti.
     3. Ne glede na drugi in tretji odstavek tega člena analiza digitalne vključenosti vsebuje posebno poglavje o razširjenosti in razvitosti naprednih digitalnih kompetenc ciljne skupine iz 6. točke 9. člena zakona, ki jih pripadniki te ciljne skupine potrebujejo za izvajanje učnega procesa s pomočjo digitalnih šolskih učnih gradiv.
     4. Ne glede na prejšnje odstavke, vsakokratna analiza digitalne vključenosti lahko vsebuje podrobnejšo analizo digitalne vključenosti zgolj treh ciljnih skupin iz zakona, pri čemer je treba zagotoviti, da je podrobnejša analiza digitalne vključenosti vsake ciljne skupine zagotovljena vsaj vsakih šest let.

(podrobnejša vsebina načrta spodbujanja digitalne vključenosti)

* + 1. Načrt spodbujanja digitalne vključenosti vsebuje naslednja področja spodbujanja digitalne vključenosti: [*v pripravi*]
    2. V načrtu spodbujanja digitalne vključenosti se za vsako od ciljnih skupin, opredeljenih v zakonu, določi želena raven razvitosti digitalnih kompetenc. Želena raven digitalnih kompetenc se določi kot delež pripadnikov ciljne skupine, ki imajo razvite digitalne kompetence določene ravni, opredeljene z zakonom, lahko pa tudi podrobneje.
    3. V načrtu spodbujanja digitalne vključenosti se za vsako področje iz prvega odstavka in vsako ciljno skupino določijo ukrepi spodbujanja, učinek vsakega od ukrepov na dvig digitalne vključenosti oziroma doseganje ciljev iz zakona, načrt časa njihove izvedbe ter ocena potrebnih sredstev za izvedbo vsakega od ukrepov.

(prva analiza digitalne vključenosti)

Prva analiza digitalne vključenosti vsebuje analizo učinkovitosti ukrepov spodbujanja, izvedenih pred uveljavitvijo te uredbe samo, kolikor izvedeni ukrepi spodbujanja to omogočajo.

(začetek veljavnost)

Ta uredba začne veljati naslednji dan po objavi v Uradnem listu Republike Slovenije.

**Splošna obrazložitev osnutka**

Uredba o podrobnejši vsebini analize digitalne vključenosti in podrobnejši vsebini načrta spodbujanja digitalne vključenosti je podzakonski akt, predviden z Zakonom o spodbujanju digitalne vključenosti (ZSDVklj), ki v 10. in 11. členu določa, da vlada z uredbo določi podrobnejšo vsebino analize digitalne vključenost (tretji odstavek 10. člena ZSDVklj) in podrobnejšo vsebino načrta spodbujanja (četrti odstavek 11. člena ZSDVklj) in vlada z uredbo iz tretjega odstavka prejšnjega člena. Analiza digitalne vključenosti in načrt spodbujanja digitalne vključenosti sta osnovna dokumenta dveletnega načrtovanja digitalne vključenosti. Namenjena sta pregledu in analizi stanja ter preteklega napredka ter načrtovanju ukrepov, ki naj zagotovijo nadaljnji napredek pri doseganju ciljev, ki jih zakon določa v 2. členu.

Načelo mednarodne primerljivosti (7. člen ZSDVklj) določa, da se digitalna vključenost prebivalstva Republike Slovenije opredeljuje primerjalno z drugimi državami, čemur služijo že uveljavljeni kazalniki. Izpostavljen je indeks DESI. Metodologija za pripravo tega indeksa ter analize Statističnega urada Republike Slovenije, ki za Slovenijo zbira in pripravlja vhodne podatke zanj, je osnova tudi za analizo digitalne vključenosti. Vendar pa analiza digitalne vključenosti niso zgolj podatki, pripravljeni za indeks DESI, pač pa naj vsebuje več podatkov, ki so metodološko podrobneje razčlenjeni in analizirani, kar naj zagotovi temeljitejši in globlji uvid v stanje digitalne vključenosti prebivalstva. Na podlagi pregleda stanja take kakovosti je mogoče ustrezno načrtovati ukrepe spodbujanja, pa tudi druge medresorske politike (načelo horizontalnosti in medresorskega sodelovanja, 8. člen ZSDVklj). 3. člen uredbe določa področja digitalne vključenosti, in obveznost, da prikazuje stanje po vsaki ciljni skupini. Zakon določa, da analizo digitalne vključenosti vsaki dve leti izvede organ, pristojen za informacijsko družbo, in jo objavi na spletni strani.

Z načrtom spodbujanja digitalne vključenosti se določi želena raven digitalne vključenosti vsake izmed ciljnih skupin, opredeljenih v zakonu. Želena raven se določi v skladu z načelom mednarodne primerljivosti (7. člen ZSDVklj), uredba pa določa, da se izrazi kot delež pripadnikov ciljne skupine, ki imajo razvite digitalne kompetence določene ravni, kakor so opredeljene z zakonom, lahko pa tudi podrobneje. Druga pomembna vsebina načrta spodbujanja digitalne vključenosti je kombinacija ukrepov, ki naj se izvedejo v obdobju, na katerega se vsakokratni načrt nanaša. Uredba določa, da se kombinacija ukrepov izrazi kot opredelitev ukrepov spodbujanja za vsako področje in vsako ciljno skupino, opredelitev predvidenega učinka vsakega od ukrepov na dvig digitalne vključenosti oziroma cilje iz zakona, terminski plan in ocena potrebnih sredstev.

Načrt spodbujanja digitalne vključenosti v skladu z 11. členom ZSDVklj pripravi organ, pristojen za informacijsko družbo, sprejme pa vlada. Rok, v katerem mora biti predlog načrta predložen vladi je tri mesece pred iztekom obdobja, za katerega je bil sprejet prejšnji načrt.

ZSDVklj določa, da se ta uredba sprejme v šestih mesecih po njegovi uveljavitvi, uredba pa kot začetek veljavnosti določa dan po objavi v Uradnem listu Republike Slovenije.